
BIROUL PERMANENT 

AL

CAMEREI DEPUTAȚILOR
Vă înaintăm, alăturat, raportul comun asupra proiectului de Lege privind modificarea Ordonanței de urgență a  Guvernului nr.  63/2010 pentru modificarea şi completarea Legii nr. 273/2006 privind finanţele publice locale, precum şi pentru stabilirea unor măsuri financiare, trimisă cu adresa nr. PLx.534/2016  din 7 noiembrie 2016 Comisiei pentru buget, finanţe şi bănci şi Comisiei pentru administrație publică şi amenajarea teritoriului, Camera Deputaţilor fiind Cameră decizională. 
În raport cu obiectul şi conţinutul său, proiectul de lege face parte din categoria legilor ordinare.

	PREŞEDINTE,

Leonardo BADEA
	VICEPREŞEDINTE,

Ion CĂLIN

RAPORT COMUN
asupra proiectului de Lege privind modificarea Ordonanței de urgență a  Guvernului nr.  63/2010 pentru modificarea şi completarea Legii nr. 273/2006 privind finanţele publice locale, precum şi pentru stabilirea unor măsuri financiare

În conformitate cu prevederile art. 95 din Regulamentul Camerei Deputaţilor, republicat, Comisia pentru buget finanțe și bănci şi Comisia pentru administraţie publică şi amenajarea teritoriului au fost sesizate spre dezbatere în fond, cu proiectul de Lege privind modificarea Ordonanței de urgență a  Guvernului nr.  63/2010 pentru modificarea şi completarea Legii nr. 273/2006 privind finanţele publice locale, precum şi pentru stabilirea unor măsuri financiare, trimis cu adresa nr. PLx.534/2016.
Conform prevederilor art. 75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 01 noiembrie 2016, în condiţiile articolului 75 alineatul (2) teza a III-a din Constituția României, republicată.

La întocmirea raportului s-a avut în vedere avizul favorabil al Consiliului Legislativ.
Proiectul de lege supus dezbaterii are ca obiect de reglementare modificarea lit. a) pct.3 din anexa la Ordonanţa de urgenţă a Guvernului nr.63/2010 pentru modificarea și completarea Legii nr.273/2006 privind finanțele publice locale, precum și pentru stabilirea unor măsuri financiare, aprobată cu modificări și completări prin Legea nr.13/2011, în sensul  creării posibilităţii de suplimentare a numărului de poliţişti locali prin hotărâre a consiliului local, până la atingerea unui raport de un post pentru fiecare 500 de locuitori, în vederea sporirii siguranţei cetăţeanului.
În conformitate cu prevederile art. 61 şi 63 din Regulamentul Camerei Deputaţilor, republicat, Comisia pentru buget, finanţe şi bănci  şi Comisia pentru administraţie publică şi amenajarea teritoriului şi-au desfăşurat lucrările în şedinţe separate.

Membrii Comisiei pentru administraţie publică şi amenajarea teritoriului au examinat proiectul de lege în şedinţa din 21 februarie 2017, iar cei ai Comisiei pentru buget, finanţe şi bănci în ziua de 15 martie 2017.  
La lucrările Comisiei pentru administraţie publică şi amenajarea teritoriului au fost prezenţi 24 deputaţi, din totalul de 25 membri ai Comisiei, iar la cele ale Comisiei pentru buget, finanţe şi bănci şi-au înregistrat prezenţa 23 deputaţi din totalul de 25 de membri.
La dezbaterile Comisiei pentru administrație publică şi amenajarea teritoriului a participat, în calitate de invitat, în conformitate cu prevederile art. 55 din Regulamentul Camerei Deputaților, republicat, din partea Ministerului Dezvoltării Regionale, Administrației Publice și Fondurilor Europene, doamna Sirma Caraman – secretar de stat, iar la cele ale Comisie pentru buget, finanţe şi bănci a participat din partea Ministerului Finanțelor Publice domnul Cătălin Olteanu – secretar de stat.
În urma examinării proiectului de Lege privind modificarea Ordonanței de urgență a  Guvernului nr.  63/2010 pentru modificarea şi completarea Legii nr. 273/2006 privind finanţele publice locale, precum şi pentru stabilirea unor măsuri financiare şi a opiniilor exprimate, deputaţii celor două Comisii au hotărât, cu majoritate de voturi (4 abţineri), să supună plenului Camerei Deputaţilor respingerea acestuia din următoarele considerente:
1. Aplicarea prevederilor iniţiativei legislative conduce la majorarea numărului de posturi în sectorul bugetar şi implicit, la majorarea cheltuielilor de personal ale bugetului general consolidat. Considerăm că impactul bugetar aferent suplimentării schemei de personal a serviciului public de poliţie locală, la nivelul unui an este de circa 603 milioane lei la titlul „Cheltuieli de personal”. În acest sens, era necesar să se respecte prevederile legislaţiei în vigoare (art. 15 din Legea nr.500/2002 privind finanţele publice, cu modificările şi completările ulterioare, coroborat cu art. 15 din Legea responsabilităţii fiscal-bugetare nr. 69/2010, republicată, cu modificările şi completările ulterioare), astfel încât, în situaţia introducerii unor proiecte de acte normative a căror adoptare atrage majorarea cheltuielilor bugetare, iniţiatorii au obligaţia să prezinte fişa financiară însoţită de ipotezele şi metodologia de calcul utilizată, precum şi sursele de acoperire a majorării cheltuielilor bugetare, fără afectarea echilibrului bugetar.

2. Menţionăm că o astfel de măsură poate conduce la depăşirea plafonului nominal al cheltuielilor de personal ale bugetului general consolidat, astfel cum a fost acesta aprobat prin Legea nr.338/2015 pentru aprobarea plafoanelor unor indicatori specificaţi în cadrul fiscal - bugetar pe anul 2016. Totodată precizăm că, potrivit prevederilor Legii nr. 69/2010, plafoanele nominale ale cheltuielilor totale şi de personal, aprobate de Parlament, reprezintă limite obligatorii pentru anul bugetar următor. În conformitate cu principiul gestionării eficiente a cheltuielilor de personal plătite din fonduri publice, reglementat prin art. 4 alin. 1 pct. 6 din Legea nr.69/2010, cităm: „Politica salarială şi a numărului de personal aferentă instituţiilor, autorităţilor, entităţilor publice şi/sau de utilitate publică trebuie să fie în conformitate cu ţintele fiscal-bugetare, cu scopul de a eficientiza gestiunea fondurilor cu această destinaţie.”
3. Din expunerea de motive a acestui proiect de lege nu rezultă dacă s-a efectuat o analiză concretă care să aibă la bază rezultatele activităţilor desfăşurate de către poliţiştii locali, raportat la atribuţiile limitativ prevăzute de Legea poliţiei locale nr.155/2010, republicată, cu modificările şi completările ulterioare, care să conducă la o eventuală concluzie a necesităţii suplimentării numărului de poliţişti locali, astfel încât, o asemenea intervenţie normativă nu este susţinută de situaţia operativă şi de realitatea juridică referitoare la atribuţiile poliţiei locale. De asemenea, iniţiatorii invocă necesitatea sporirii capacităţii de intervenţie a structurilor de poliţie locală, deşi acestea nu fac parte din agenţiile specializate de intervenţie, ce acţionează în cadrul Sistemului Naţional Unic de Apeluri de Urgenţă 112.
În raport cu obiectul şi conţinutul său, proiectul de lege face parte din categoria legilor ordinare.

